CELEX: 32016R0879
Language: sk
Date: 2016-06-02 00:00:00
Title: Vykonávacie nariadenie Komisie (EÚ) 2016/879 z 2. júna 2016, ktorým sa podľa nariadenia Európskeho parlamentu a Rady (EÚ) č. 517/2014 stanovujú podrobnosti vyhlásenia o zhode pri uvádzaní chladiacich a klimatizačných zariadení a tepelných čerpadiel naplnených fluórovanými uhľovodíkmi na trh, ako aj jeho overenia nezávislým audítorom (Text s významom pre EHP)

3.6.2016   
            
            
               SK
            
            
               Úradný vestník Európskej únie
            
            
               L 146/1
            
         VYKONÁVACIE NARIADENIE KOMISIE (EÚ) 2016/879
   z 2. júna 2016,
   ktorým sa podľa nariadenia Európskeho parlamentu a Rady (EÚ) č. 517/2014 stanovujú podrobnosti vyhlásenia o zhode pri uvádzaní chladiacich a klimatizačných zariadení a tepelných čerpadiel naplnených fluórovanými uhľovodíkmi na trh, ako aj jeho overenia nezávislým audítorom
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 517/2014 zo 16. apríla 2014 o fluórovaných skleníkových plynoch, ktorým sa zrušuje nariadenie (ES) č. 842/2006 (1), a najmä na jeho článok 14 ods. 4,
   keďže:
   
               (1)
            
            
               Článok 14 ods. 2 nariadenia (EÚ) č. 517/2014 umožňuje uvádzať na trh chladiace a klimatizačné zariadenia a tepelné čerpadlá naplnené fluórovanými uhľovodíkmi, ak sa fluórované uhľovodíky v týchto zariadeniach započítajú do systému kvót uvedeného v kapitole IV daného nariadenia. Keď sa zariadenia plnené vopred uvádzajú na trh, výrobcovia a dovozcovia zariadení majú zdokumentovať súlad s uvedenou požiadavkou a v tejto súvislosti vypracovať vyhlásenie o zhode.
            
         
               (2)
            
            
               Na vypracovanie týchto vyhlásení o zhode a príslušnej dokumentácie treba zohľadniť viacero možností odrážajúcich rôzne spôsoby zaistenia súladu, ktoré majú výrobcovia a dovozcovia k dispozícii. Konkrétne ide o možnosť uviesť na trh zariadenia naplnené fluórovanými uhľovodíkmi na základe povolenia podľa článku 18 ods. 2 nariadenia (EÚ) č. 517/2014, zariadenia naplnené fluórovanými uhľovodíkmi, ktoré už boli uvedené na trh vo veľkom množstve a následne reexportované a naplnené do zariadení mimo Únie, a zariadenia naplnené fluórovanými uhľovodíkmi v Únii. V závislosti od vykonávaných činností sa od dovozcov a výrobcov vyžadujú rôzne druhy dokumentov.
            
         
               (3)
            
            
               V záujme dôveryhodnosti vyhlásení o zhode na základe povolení podľa článku 18 ods. 2 nariadenia (EÚ) č. 517/2014 treba zaistiť ich sledovateľnosť. Na to by sa mali uvedené povolenia riadne zaevidovať v registri podľa článku 17 uvedeného nariadenia.
            
         
               (4)
            
            
               Na usmernenie nezávislého overovania vyhlásení o zhode a podkladov vyžadovaných podľa článku 14 ods. 2 nariadenia (EÚ) č. 517/2014 by sa mal stanoviť rozsah tohto overovania, ako aj modality predkladania overovacích dokumentov.
            
         
               (5)
            
            
               V záujme konzistentnosti je potrebné, aby sa príslušné ustanovenia tohto nariadenia a príslušné ustanovenia stanovené v nariadení (EÚ) č. 517/2014 začali uplatňovať od toho istého dátumu.
            
         
               (6)
            
            
               Opatrenia stanovené v tomto nariadení sú v súlade so stanoviskom výboru zriadeného podľa článku 24 nariadenia (EÚ) č. 517/2014,
            
         PRIJALA TOTO NARIADENIE:
   Článok 1
   Vyhlásenie o zhode
   1.   Výrobcovia a dovozcovia chladiacich a klimatizačných zariadení a tepelných čerpadiel naplnených fluórovanými uhľovodíkmi (ďalej len „zariadenia“) vypracujú vyhlásenie o zhode uvedené v článku 14 nariadenia (EÚ) č. 517/2014 podľa vzoru uvedeného v prílohe I k tomuto nariadeniu. Vyhlásenie o zhode podpíše právny zástupca príslušného výrobcu alebo dovozcu zariadení.
   2.   Pri dovoze zariadení uvedených v článku 1 dovozca zabezpečí, aby bola kópia vyhlásenia o zhode k dispozícii colným orgánom v čase predloženia colného vyhlásenia na prepustenie zariadení do voľného obehu v Únii.
   3.   Vyhlásenie o zhode môže odkazovať na povolenie uvedené v článku 18 nariadenia (EÚ) č. 517/2014, iba ak je toto povolenie riadne zaevidované v registri zriadenom podľa článku 17 uvedeného nariadenia.
   Článok 2
   Dokumentácia
   1.   Pri každom uvádzaní na trh musia výrobcovia zariadení plnených fluórovanými uhľovodíkmi v Únii viesť túto dokumentáciu podľa článku 14 nariadenia (EÚ) č. 517/2014:
   
               a)
            
            
               vyhlásenie o zhode;
            
         
               b)
            
            
               zoznam, v ktorom sa identifikuje príslušné zariadenie, ako aj typ a celkové množstvo každého typu fluórovaných uhľovodíkov v danom zariadení v kilogramoch; tento zoznam sa nevyžaduje, ak výrobca môže preukázať, že fluórované uhľovodíky obsiahnuté v zariadeniach boli uvedené na trh už pred ich plnením;
            
         
               c)
            
            
               ak fluórované uhľovodíky dodal iný podnik v Únii, dodací list alebo faktúru za príslušné fluórované uhľovodíky, ktoré už boli uvedené na trh v Únii;
            
         
               d)
            
            
               ak fluórované uhľovodíky obsiahnuté v zariadeniach doviezol a prepustil do voľného obehu v Únii výrobca zariadení pred ich naplnením, príslušné colné doklady preukazujúce, že dané množstvo fluórovaných uhľovodíkov obsiahnutých v zariadeniach už bolo prepustené do voľného obehu v Únii;
            
         
               e)
            
            
               ak fluórované uhľovodíky obsiahnuté v zariadeniach doviezol výrobca, ale pred plnením zariadení neboli prepustené do voľného obehu v Únii, doklady preukazujúce, že pri uvedení daných zariadení na trh boli splnené príslušné colné postupy na prepustenie daných množstiev fluórovaných uhľovodíkov do voľného obehu;
            
         
               f)
            
            
               ak fluórované uhľovodíky obsiahnuté v zariadeniach vyprodukoval výrobca zariadení a naplnil nimi svoje zariadenia v Únii, doklad, ktorým sa preukáže množstvo fluórovaných uhľovodíkov obsiahnutých v daných zariadeniach.
            
         2.   Dovozcovia zariadení musia viesť túto dokumentáciu podľa článku 14 nariadenia (EÚ) č. 517/2014 pre všetky zariadenia, na ktoré sa vzťahuje jedno colné vyhlásenie na prepustenie do voľného obehu v Únii:
   
               a)
            
            
               vyhlásenie o zhode;
            
         
               b)
            
            
               zoznam, v ktorom sa identifikujú zariadenia prepustené do voľného obehu, s týmito informáciami:
               
                           i)
                        
                        
                           informácie o modeli;
                        
                     
                           ii)
                        
                        
                           počet jednotiek každého modelu;
                        
                     
                           iii)
                        
                        
                           identifikáciu typu fluórovaných uhľovodíkov v každom modeli;
                        
                     
                           iv)
                        
                        
                           množstvo fluórovaných uhľovodíkov v každej jednotke zaokrúhlené na najbližší gram;
                        
                     
                           v)
                        
                        
                           celkové množstvo fluórovaných uhľovodíkov v kilogramoch a tonách ekvivalentu CO2;
                        
                     
         
               c)
            
            
               colné vyhlásenie na prepustenie zariadení do voľného obehu v Únii;
            
         
               d)
            
            
               ak fluórované uhľovodíky obsiahnuté v zariadeniach už boli uvedené na trh v Únii, následne vyvezené a naplnené do zariadení mimo Únie, dodací list alebo faktúru, ako aj vyhlásenie podniku, ktorý dané fluórované uhľovodíky uviedol na trh, o tom, že príslušné množstvo fluórovaných uhľovodíkov bolo alebo bude vykázané ako uvedené na trh v Únii a že nebolo ani nebude vykázané ako priama dodávka na vývoz v zmysle článku 15 ods. 2 písm. c) nariadenia (EÚ) č. 517/2014 podľa článku 19 nariadenia (EÚ) č. 517/2014 a oddielu 5C prílohy k vykonávaciemu nariadeniu Komisie (EÚ) č. 1191/2014 (2).
            
         Článok 3
   Overovanie
   1.   Nezávislý audítor podľa článku 14 ods. 2 druhého pododseku nariadenia (EÚ) č. 517/2014 overí dokumentáciu a vyhlásenie(-ia) o zhode dovozcu zariadenia z týchto hľadísk:
   
               a)
            
            
               súlad vyhlásenia(-í) o zhode a súvisiacich dokumentov s informáciami nahlásenými podľa článku 19 nariadenia (EÚ) č. 517/2014 a oddielov 11, 12 a 13 prílohy k vykonávaciemu nariadeniu (EÚ) č. 1191/2014;
            
         
               b)
            
            
               presnosť a úplnosť informácií uvedených vo vyhláseniach o zhode a súvisiacich dokumentoch na základe záznamov daného podniku o príslušných transakciách;
            
         
               c)
            
            
               ak dovozca zariadení odkazuje na povolenie vydané v súlade s článkom 18 ods. 2 nariadenia (EÚ) č. 517/2014, dostupnosť dostatočného počtu povolení porovnaním údajov v registri podľa článku 17 nariadenia (EÚ) č. 517/2014 s dokladmi preukazujúcimi uvedenie na trh;
            
         
               d)
            
            
               ak fluórované uhľovodíky obsiahnuté v zariadeniach už boli uvedené na trh v Únii, následne vyvezené a naplnené do zariadení mimo Únie, overí, či k príslušným množstvám existuje vyhlásenie podniku, ktorý fluórované uhľovodíky uviedol na trh v súlade s článkom 2 ods. 2 písm. d).
            
         2.   Nezávislý audítor po ukončení overovania podľa odseku 1 vystaví overovací dokument so zisteniami. Ten zahŕňa vyhlásenie o miere presnosti relevantnej dokumentácie a vyhlásení.
   Článok 4
   Predkladanie overovacích dokumentov
   Dovozca zariadení predloží overovací dokument uvedený v článku 3 ods. 2 tohto nariadenia pomocou nástroja na nahlasovanie sprístupneného podľa článku 1 vykonávacieho nariadenia (EÚ) č. 1191/2014 do 31. marca každého roka za predošlý kalendárny rok, pričom v nástroji uvedie zistenia audítora o miere presnosti relevantnej dokumentácie a vyhlásení.
   Článok 5
   Nadobudnutie účinnosti a uplatňovanie
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Články 1 a 2 sa však uplatňujú od 1. januára 2017 a články 3 a 4 sa uplatňujú od 1. januára 2018.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. júna 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 150, 20.5.2014, s. 195.
   
      (2)  Vykonávacie nariadenie Komisie (EÚ) č. 1191/2014 z 30. októbra 2014, ktorým sa určuje formát a spôsob nahlasovania informácií podľa článku 19 nariadenia Európskeho parlamentu a Rady (EÚ) č. 517/2014 o fluórovaných skleníkových plynoch (Ú. v. EÚ L 318, 5.11.2014, s. 5).
   
      PRÍLOHA
      
         Vyhlásenie o zhode s článkom 14 nariadenia Európskeho parlamentu a Rady (EÚ) č. 517/2014
          (1)
      
      My, spoločnosť [uviesť názov spoločnosti, IČ DPH a pri dovozcoch zariadení registračné číslo v portáli pre fluórované skleníkové plyny (F-gas)], na vlastnú výhradnú zodpovednosť vyhlasujeme, že pri uvádzaní predplnených zariadení, ktoré dovážame do Únie alebo ktoré v nej vyrábame, na trh sa fluórované uhľovodíky obsiahnuté v týchto zariadeniach započítavajú do systému kvót podľa kapitoly IV nariadenia (EÚ) č. 517/2014, keďže:
      
         [označte príslušnú možnosť(-ti); pokrytie systémom kvót sa zabezpečuje jednou alebo viacerými z uvedených možností]
      
      
                  ☐ A.
               
               
                  v čase prepustenia do voľného obehu máme povolenie(-ia) vydané v súlade s článkom 18 ods. 2 nariadenia (EÚ) č. 517/2014 a zaevidované v registri podľa článku 17 uvedeného nariadenia na využitie kvóty výrobcu alebo dovozcu fluórovaných uhľovodíkov podľa článku 15 nariadenia (EÚ) č. 517/2014, ktorá pokrýva množstvo fluórovaných uhľovodíkov obsiahnuté v príslušných zariadeniach;
               
            
                  ☐ B.
               
               
                  [iba pre dovozcov zariadení] fluórované uhľovodíky obsiahnuté v zariadeniach už boli uvedené na trh v Únii, následne vyvezené a naplnené do zariadení mimo Únie, pričom podnik, ktorý dané fluórované uhľovodíky uviedol na trh, vydal vyhlásenie o tom, že príslušné množstvo fluórovaných uhľovodíkov bolo alebo bude vykázané ako uvedené na trh v Únii a že nebolo ani nebude vykázané ako priama dodávka na vývoz v zmysle článku 15 ods. 2 písm. c) nariadenia (EÚ) č. 517/2014 podľa článku 19 nariadenia (EÚ) č. 517/2014 a oddielu 5C prílohy k vykonávaciemu nariadeniu Komisie (EÚ) č. 1191/2014 (2);
               
            
                  ☐ C.
               
               
                  [iba pre zariadenia vyrobené v Únii] fluórované uhľovodíky plnené do príslušných zariadení uviedol na trh výrobca alebo dovozca fluórovaných uhľovodíkov v súlade s článkom 15 nariadenia (EÚ) č. 517/2014.
               
            
         [Meno a funkcia zákonného zástupcu]
      
      
         [Podpis zákonného zástupcu]
      
      
         [Dátum]
      
      
         (1)  Nariadenie Európskeho parlamentu a Rady (EÚ) č. 517/2014 zo 16. apríla 2014 o fluórovaných skleníkových plynoch, ktorým sa zrušuje nariadenie (ES) č. 842/2006 (Ú. v. EÚ L 150, 20.5.2014, s. 195).
      
         (2)  Vykonávacie nariadenie Komisie (EÚ) č. 1191/2014 z 30. októbra 2014, ktorým sa určuje formát a spôsob nahlasovania informácií podľa článku 19 nariadenia Európskeho parlamentu a Rady (EÚ) č. 517/2014 o fluórovaných skleníkových plynoch (Ú. v. EÚ L 318, 5.11.2014, s. 5).